15-årige Maja Kallmeyer er onsdag aften på internettet for at chatte, da en mand kontakter hende og hævder, at han er i besiddelse af nøgenbilleder af hende. I løbet af samtalen på Skype forsøger manden gentagne gange at få den unge pige til at tænde for sit webcam. - Han siger, at han bare vil se mig, så han kan bekræfte hvem jeg er og få slettet de nøgenbilleder, han påstår, han har af mig, fortæller Maja Kallmeyer. Han hævder, at være i besiddelse af flere nøgenbilleder af hende, og truer med at offentliggøre dem, hvis ikke hun tænder for sit webcam. Maja Kallmeyer fornemmer dog hurtigt, at noget er galt og optager derfor samtalen på sin telefon. - Han er klam og lyder gammel, og jeg synes det er rigtig ulækkert, fortæller Maja Kallmeyer. Hun fortæller sine forældre om episoden, og familien har nu meldt sagen til politiet og skrevet om det på Facebook i håbet om, at andre piger ikke bliver udsat for det samme.

Opsummering:
Den 15-årige Maja fra Løkken fik onsdag aften en rigtig grim oplevelse, da hun på en chatside på nettet støder på en mand, som hævder at være i besiddelse af nøgenbilleder af pigen og truer med at offentliggøre dem.